309/2018

Útdráttur

Staðfest var niðurstaða héraðsdóms þar sem hafnað var kröfu A um breytingu á fyrirkomulagi forsjár barnsins C til bráðabirgða á meðan mál um forsjá þess til frambúðar væri til meðferðar fyrir dómi. Þá var fallist á kröfu A um jafna umgengni hans við barnið þar til endanlegur dómur gengi í málinu.

Úrskurður Landsréttar

Landsréttardómararnir K-kvk-nf S-kvk-nf, R-kvk-nf B-kvk-nf og S-kk-nf T-kk-nf M-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 23. mars 2018 sem barst Landsrétti ásamt kærumálsgögnum 6. apríl 2018. Kærður er úrskurður Héraðsdóms Reykjavíkur 9. mars 2018, í málinu nr. E[…]/2017, þar sem skorið var til bráðabirgða úr ágreiningi aðila um forsjá sonar þeirra, C, lögheimili hans, umgengni hans við sóknaraðila og greiðslu meðlags með honum. Kæruheimild er í 5. mgr. 35. gr. barnalaga nr. 76/2003.

2 Sóknaraðili krefst þess að hinn kærði úrskurður verði felldur úr gildi og breytt á þann veg að sóknaraðila verði falin forsjá barnsins til bráðabirgða og að umgengni barnsins við sóknaraðila verði jöfn á meðan forsjármál aðila er rekið fyrir dómi. Hann krefst þess jafnframt að varnaraðila verði gert að greiða honum einfalt meðlag með barninu þar til endanlegur dómur gengur í forsjármálinu. Til vara krefst sóknaraðili þess að umgengni barnsins við báða aðila verði jöfn. Þá krefst hann kærumálskostnaðar.

3 Varnaraðili krefst þess að henni verði falin forsjá barnsins til bráðabirgða og að sóknaraðila verði gert að greiða henni meðlag með barninu þar til endanlegur dómur gengur. Ef ekki verður fallist á kröfu varnaraðila um bráðabirgðaforsjá er gerð krafa um að lögheimili barnsins verði hjá varnaraðila og henni verði veitt heimild til þess að fara með barnið til […] meðan á forsjármáli stendur. Til vara krefst varnaraðili staðfestingar hins kærða úrskurðar. Þá krefst hún málskostnaðar úr hendi sóknaraðila.

Niðurstaða

4 Varnaraðili hefur ekki kært úrskurðinn fyrir sitt leyti og koma kröfur hennar um breytingar á honum því ekki til álita.

5 Samkvæmt 35. gr. barnalaga er heimilt að úrskurða til bráðabirgða að kröfu aðila hvernig fara skuli um forsjá barns, lögheimili og umgengni eftir því sem barni er fyrir bestu. Í athugasemdum með frumvarpi því er varð síðar að barnalögum kemur fram að ákvæði 35. gr. séu til þess fallin að stuðla að því að barn haldi tengslum við báða foreldra sína undir rekstri máls og draga úr líkum á því að annað foreldri öðlist betri stöðu en hitt ef mál dregst á langinn.

6 Eins og mál þetta liggur fyrir verður að leggja til grundvallar að svo stöddu að báðir aðilar séu færir um að annast barn sitt og fara með forsjá þess. Fallist er á með héraðsdómi að það þjóni ekki hagsmunum barnsins að breyta fyrirkomulagi forsjár þess eða lögheimili meðan mál um forsjá þess til frambúðar er til meðferðar fyrir dómi. Er því staðfest niðurstaða hins kærða úrskurðar hvað varðar forsjá og lögheimili barnsins.

7 Barn á rétt á að umgangast með reglubundnum hætti báða foreldra sína enda sé það ekki andstætt hagsmunum þess. Sonur aðila hefur síðustu misseri alfarið búið hjá varnaraðila, sem hefur nú um átta mánaða skeið dvalist í […], en haft umgengni við sóknaraðila þrisvar í viku, sex tíma í senn. Telja verður að það þjóni hagsmunum drengsins, meðan beðið er endanlegrar niðurstöðu í forsjárdeilu aðila, að hann njóti meiri og samfelldari umgengni við sóknaraðila en verið hefur þannig að hann dveljist hjá sóknaraðila til jafns við dvöl hjá varnaraðila og verði með þeim hætti þátttakandi í heimilishaldi sóknaraðila og hálfsystur sem býr hjá sóknaraðila. Í samræmi við framangreint verður talið rétt að drengurinn dvelji hjá aðilum til skiptis í þrjá daga í senn frá klukkan 16 þann dag sem umgengni hefst til klukkan 16 þann dag sem umgengni lýkur og að þetta fyrirkomulag á umgengni taki gildi frá og með 12. maí 2018 og byrji með umgengni drengsins við sóknaraðila.

8 Fram að þeim tíma verði umgengni drengsins við sóknaraðila með eftirfarandi hætti: Umgengni verði frá laugardegi 21. apríl 2018 klukkan 12 til sunnudags 22. apríl klukkan 16, á þriðjudegi 24. apríl klukkan 12 18, frá fimmtudegi 26. apríl klukkan 12 til föstudags 27. apríl klukkan 16, á mánudegi 30. apríl klukkan 12 18, frá miðvikudegi 2. maí klukkan 16 til föstudags 4. maí klukkan 16, frá mánudegi 7. maí klukkan 16 til miðvikudags 9. maí klukkan 16.

9 Staðfest er niðurstaða héraðsdóms um að fyrirkomulag meðlags verði óbreytt frá því sem verið hefur.

10 Rétt þykir að aðilarnir beri hvor sinn kostnað af kærumáli þessu.

Úrskurðarorð:

Hinn kærði úrskurður er staðfestur um forsjá og lögheimili drengsins, C, og fyrirkomulag meðlagsgreiðslna.

Frá og með 12. maí 2018 verður umgengni til skiptis hjá sóknaraðila, A, og varnaraðila, B, þrjá daga í senn frá klukkan 16 þann dag sem umgengni hefst til klukkan 16 þann dag sem umgengni lýkur, í fyrsta sinn hjá sóknaraðila.

Fram að þeim tíma verður umgengni við sóknaraðila frá laugardegi 21. apríl 2018 klukkan 12 til sunnudags 22. apríl klukkan 16, á þriðjudegi 24. apríl klukkan 12 18, frá fimmtudegi 26. apríl klukkan 12 til föstudags 27. apríl klukkan 16, á mánudegi 30. apríl klukkan 12 18, frá miðvikudegi 2. maí klukkan 16 til föstudags 4. maí klukkan 16, frá mánudegi 7. maí klukkan 16 til miðvikudags 9. maí klukkan 16.

Ákvæði héraðsdóms um málskostnað skal vera óraskað.

Kærumálskostnaður fellur niður.